En par tomme rammer med taperester er resultatet af et samarbejde mellem Kunsten i Aalborg og kunstner Jens Haaning. Værket er en del af udstillingen ”Work it out”, der handler om arbejdsliv og som er den største fysiske særudstilling i museets historie. Efter planen skulle rammerne have indeholdt en gennemsnitlig dansk og østrigsk årsindkomst i kolde kontanter, men da værket blev afsløret, var der ingen spor af pengene, som museet har lånt kunstneren. Siden har værket ”Take the Money And Run” været meget omdiskuteret. Blandt andet har den britiske avis The Guardian skrevet om sagen. Det er et værk Men hvad er op og ned, er pengene virkelig blevet stjålet og hvordan skal man forholde sig til det hele? Direktør for Kunsten, Lasse Andersson, mener, at den tomme ramme ér et værk. Han har tidligere udtalt til TV2 Nord, at selvom Jens Haaning ikke har givet dem det værk, de regnede med, så er det stadig et interessant værk. Den betragtning er rektor for Det Jyske Kunstakademi, Judith Schwarzbart, enig i. Hvordan skal man forholde sig til alt det her – mangler værket eller er der et værk? -	Det er ikke et stunt, det er en kunstnerisk handling. Det er et værk, som ligger mellem det konceptuelle og performende. Opmærksomheden omkring værket er netop en del af værket. Det bliver en mediebegivenhed og får derigennem et liv, forklarer hun. Andre eksempler Judith Schwarzbart hæfter sig ved de manglende pengesedler, og peger på den svenske kunstnerduo Goldin+Senneby som et andet eksempel på kunstnere, der beskæftiger sig med samfundets økonomiske strukturer i deres værker. De har blandt andet indarbejdet aktieinvestering i et af deres værker. Hvad kan man ligge i, at kunstneren tilsyneladende er stukket af med pengene? -	Det er uden tvivl en meget radikal performance. Der er flere eksempler på kunstnere, som bruger spekulativ økonomi i deres værker. Det kan være, han investerer pengene. Det kan også ses som en kommentar til økonomien i kunstverdenen, slutter hun. Lasse Andersson forventer at få pengene retur, når udstillingen lukker den 14. januar.  Om det kommer til at ske, må tiden vise.

Referat:
Et meget omdiskuteret værk på Kunsten i Aalborg mangler tilsyneladende omkring 550.000 kroner. Rektor på Det Jyske Kunstakademi ser polemikken som en del af værket.